Reede, 01 November 2019 13:33
Septembris hukkus tulekahjudes kokku viis inimest, kõik nad olid mehed ning neist neli oli hukkumise ajal raskes joobes.
„Eesti inimeste alkoholitarbimine valmistab meile aina enam muret, sest eelmise aastaga võrreldes on kasvanud nii alkoholijoobes hukkunute osakaal, aga ka hukkunute keskmine joove," ütles päästeameti peadirektori asetäitja Tauno Suurkivi.
Tänavu septembris hukkus tulekahjudes viis inimest. Nad kõik olid mehed. Viiest hukkunud oli kaine vaid üks ning ülejäänud neljal oli keskmine joove 2,9 promilli. "See tähendab, et inimene on tulekahju tekkimise hetkel täiesti ebaadekvaatne ega ole suuteline ennast päästma,“ sõnas Suurkivi.
Vähemalt kolmel juhul sai tulekahju alguse hooletust suitsetamisest.
Tänavu on tulekahjudes hukkunud 29 inimest. Möödunud aastal hukkus tulekahjudes 50 inimest.
Septembris sai tulekahjudes viga viis inimest. Peamiselt said tulekahjud alguse elektrisüsteemidest või hooletust suitsetamisest.
Kokku on sel aastal tulekahjudes viga saanud 84 inimest. Eelmisel aastal oli samal ajal vigastatuid kokku 68.